Lån 10.000 kroner og betal 20.000 igen i næste måned.

Det er ikke de vilkår, man som låntager ville blive tilbudt i sin bank, men ikke desto mindre er det lån af den type, som man kan optage på lånegrupper på Facebook.

I grupperne - og på dertil oprettede hjemmesider - formidles kontakt mellem private lånudbydere, og personer, der gerne vil låne penge.

Kan låntageren ikke betale tilbage, kan det resultere i trusler og ubehagelige oplevelser.

Den historie fortalte DR Nyheder i november.

Kan sammenlignes med en bank

Siden den nyhed kom frem, har Forbrugerombudsmand Christina Toftegaard Nielsen kigget nærmere på problematikken.

- Vi har allerede kigget på de pågældende hjemmesider og vurderet, at der formentlig er tale om erhvervsaktivitet, siger hun.

Det mener hun, fordi mange af udlånerene låner ud igen og igen til folk, de slet ikke kender.

- Det afgørende for, om der er tale om erhvervsaktivitet er, om man låner penge til mange eller på systematiseret vis tjener penge på at låne penge ud – så er man erhvervsdrivende, siger hun og forklarer, at så er man underlagt mange af de samme krav som for eksempel en bank.

- Det handler om, at man blandt andet skal kreditvurdere dem, man låner penge til og overholde nogle regler ved misligholdelse, siger hun.

Det betyder at man skal have lagt en plan for, hvis låntageren ikke kan betale tilbage til den aftalte tid.

Trusler fra udlånere

Meget tyder på at de privatpersoner, der systematisk låner penge ud gennem Facebook, ikke lever op til reglerne for professionelle udlånere.

I november kunne DR Nyheder rapportere om privatpersoner, der havde optaget lån gennem Facebook.

En af dem, Christina, kunne ikke betale de skyhøje renter inden for den aftalte tid, og det gjorde udlåneren vred.

- Han var iskold. Han var grov. Han blev ved med at ringe og true med, at han ville kontakte min familie og møde op hjemme hos mig. Han var slet ikke til at tale med. Godt nok blev han smidt ud af gruppen, men han blev ved med at kontakte mig, fortæller hun.

Netop for at beskytte forbrugeren skal vi have mere regulering på området, mener Forbrugerrådet Tænk.

- De forbrugere, der står i en situation, hvor de har brug for at låne penge på den her måde, de skal bare beskyttes af nogle ordentlige regler, siger Anja Philip, formand for Forbrugerrådet Tænk.

Interesseorganisationen opfordrer både Forbrugerombudsmanden og politikerne til at skride ind, og det kan kun gå for langsomt, mener hun.